b'\n_START_ARTICLE_\nTermitty\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 170 hehtaaria eli 1,7 neli\xc3\xb6kilometri\xc3\xa4. Se on 3,2 kilometri\xc3\xa4 pitk\xc3\xa4 ja 1,0 kilometri\xc3\xa4 leve\xc3\xa4. J\xc3\xa4rvi sijaitsee loivassa painaumassa ja se on pitk\xc3\xa4n muotoinen. Sen yhten\xc3\xa4isyytt\xc3\xa4 rikkovat vain Pukkiniemi, jonka suojaan j\xc3\xa4\xc3\xa4 kapea lahti, ja Lehtoniemi, jonka kohdalla j\xc3\xa4rvi kapenee selv\xc3\xa4sti. Muuten on j\xc3\xa4rvenselk\xc3\xa4 avoin. J\xc3\xa4rven etel\xc3\xa4p\xc3\xa4\xc3\xa4t\xc3\xa4 kutsutaan Koppelolahdeksi._NEWLINE_J\xc3\xa4rvess\xc3\xa4 on kartan mukaan kaksi saarta. Suurin saari on 200 metri\xc3\xa4 pitk\xc3\xa4, mutta vain 30 metri\xc3\xa4 leve\xc3\xa4. Sen suojiin j\xc3\xa4\xc3\xa4 Myssyl\xc3\xa4nlahti. Toinen saarista on alle 20 metri\xc3\xa4 pik\xc3\xa4 luoto. J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 5,5 miljoonaa kuutiometri\xc3\xa4 eli 0,0055 kuutiokilometri\xc3\xa4. J\xc3\xa4rven keskisyvyys on 3,2 metri\xc3\xa4 ja suurin syvyys on 8 metri\xc3\xa4. Syvin kohta sijaitsee Lehtonieme\xc3\xa4 vastap\xc3\xa4\xc3\xa4t\xc3\xa4 l\xc3\xa4hell\xc3\xa4 sen vastarantaa._NEWLINE_J\xc3\xa4rven rantaviivan pituus on 9,5 kilometri\xc3\xa4. Sen rannat ovat mets\xc3\xa4maata ja sen rannoille ulottuu vain muutama peltopalsta. Sen l\xc3\xa4hiymp\xc3\xa4rist\xc3\xb6ss\xc3\xa4 sijaitsee yhdeks\xc3\xa4n maatilaa, joiden yhteens\xc3\xa4 laskettu peltoala on pieni. Rannoilla on jonkin verran haja-asutusta ja l\xc3\xa4hes 40 vapaa-ajan asuntoa. Niille tulee tiet valtatielt\xc3\xa4 18, joka ohittaa j\xc3\xa4rven pohjoisp\xc3\xa4\xc3\xa4n alle 300  metrin p\xc3\xa4\xc3\xa4st\xc3\xa4 matkallaan Multian kirkonkyl\xc3\xa4lle, ja yhdystielt\xc3\xa4 16527, joka vie Asunnalle. J\xc3\xa4rven it\xc3\xa4rantoja seuraa Jukoj\xc3\xa4rvelle johtava kyl\xc3\xa4tie.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) Keuruun reitin valuma-alueen (35.6) Multianjoen valuma-alueella (35.67), jonka Termityn valuma-alueeseen (35.677) j\xc3\xa4rvi kuuluu. J\xc3\xa4rven vedenpinnan korkeus on 160,6 metri\xc3\xa4 mpy._NEWLINE_J\xc3\xa4rvi saa vetens\xc3\xa4 omalta Termityn valuma-alueeltaan, sill\xc3\xa4 se on vesist\xc3\xb6alueensa latvavesi\xc3\xa4. Termitty on valuma-alueensa p\xc3\xa4\xc3\xa4j\xc3\xa4rvi, jonka kautta kaikki vesi laskee eteenp\xc3\xa4in Sinerv\xc3\xa4\xc3\xa4n. Termityn valuma-alueella on yksi yli hehtaarin kokoista lampi Kaijanlampi (4 ha) jotka laskee suoraan j\xc3\xa4rveen. _NEWLINE_Termityn laskuoja Myllypuro laskee 900 metrin p\xc3\xa4\xc3\xa4ss\xc3\xa4 Sinerv\xc3\xa4n Karalanlahteen. Vesireitti jatkuu sen j\xc3\xa4lkeen Multianjokea, Soutujokea, Tarhap\xc3\xa4\xc3\xa4nj\xc3\xa4rve\xc3\xa4 ja Tarhianjokea my\xc3\xb6ten Keurussel\xc3\xa4n Tarhian lahteen.'